section_heading: Vojna karijera
paragraph_text: Godine 1779. grof Potoczky je ustrojio dragovoljački korpus, te je postavio baruna Burića zapovjednikom. S korpusom je 14. siječnja 1779. branio položaje između Rosenthala i Bischofskoppea (Biskupská kupa) kod Zuckmantela (današnje češko selo Zlaté Hory), te ih zadržao unatoč pruskim napadima. Kad je 1780. korpus raspušten, barun Burić je dodijeljen "Slunjskoj krajiškoj pješačkoj pukovniji". Kotar te pukovnije bio je dugo izložen napadima i uznemiravanju Turaka, pa je, kako bi se taj problem riješio na miran način, barun Burić 1782. bio izabran za mirovnog poslanika. U tom svojstvu je posjetio turskog zapovjednika Čijuš-agu u Rakovici. Pregovori su završeni uspješno, Turci su prestali s napadima, a barun Burić je bio pohvaljen.